РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/182-19

18. јул 2019. године

Б е о г р а д

ЗАПИСНИК

23. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 18. ЈУЛА 2019. ГОДИНЕ

 Седница је почела у 11,03 часова.

 Седницом је председавaла Маја Гојковић, председник Одбора.

 Седници су присуствовали чланови Одбора: Александра Јевтић, Милена Турк, Жарко Богатиновић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Јасминка Каранац, Борисав Ковачевић, Душко Тарбук и Нада Лазић.

Седници нису присуствовали чланови Одобра: Зоран Деспотовић, Татјана Мацура, Дејан Николић и Ненад Милић, као ни њихови заменици.

Седници су присуствовали представници Министарства заштите животне средине: државни секретар Министарства заштите животне средине Владимир Џамић, секретар Министарства Бранислав Атанасковић и шеф Кабинета министра Андреј Бојић, као и предстваници „Зелене столице“: Лидија Радуловић из Београдског центра за политичку изузетност и Милош Ђајић из Центра модерних вештина.

 На предлог председника Одбора, са 13 гласова за, једногласно, усвојен је следећи:

Д н е в н и р е д :

1. Информација о раду Министарства заштите животне средине за период фебруар, март и април 2019. године.

 Пре преласка на рад по утврђеном дневном реду, са 13 гласова за, једногласно, усвојен је Записник 22. седнице Одбора за заштиту животне средине, одржане 16. маја 2019. године.

 Прва тачка дневног реда - **Информација о раду Министарства заштите животне средине за период фебруар, март и април 2019. године**

Председник Одбора Маја Гојковић предложила је да чланови Одбора поставе конкретна питања представницима Министарства за заштиту животне средине о поднетој Информацији о раду, с обзиром на то да је Информација достављена Одбору 1. јула 2019. године и да су имали довољно времена да је прочитају.

У дискусији која је уследила, учествовали су: Љубинко Ракоњац, Нада Лазић, Ивана Николић, Маја Гојковић, Борка Грубор, Бранислав Атанацковић, Лидија Радуловић и Владимир Џамић.

Постваљено је питање зашто се Информација односи на период фербуар-април 2019. године а не на први квартал, што је председник Одбора објаснила наводећи да је Информисање о раду Министарства започело од формирања посебног Министарства заштите животне средине, па се извештавање не поклапа са кварталима, али и да се то може лако исправити.

Постављено је питање које се односи на норамтивну активност Министарства, конкретно на нацрте закона о изменама и допунама Закона о процени утицаја на животну средину и изменама и допунама Закона о стратешкој процени утицаја, будући да директива са којом се усаглашавамо у овој области није мењана, а јавна расправа о њима је већ обављена, као о активностима на изради Нацрта закона о интегрисаном спречавању и контролисању загађивања животне средине у оквиру пројекта имплементације Директиве о индустријским емисијама у Србији, с обзиром на то да је овај закон већ мењан, чиме су пролонгирани рокови за усклађивање са IPPS директивом, а дата је и могућност пробног рада тим постројењима, кao и зашто се мењају правилници.

С обзиром на то да је у Информацији наведено да је припремљена преговарачка позиција за директиве у области заштите природе (Директива о стаништима), скренута је пажња на велики проблем са птицама у Војводини, будући да су, због укрупњавања пољопривредног земљишта, уништене ремизе и да нема довољно ветрозаштитних појасева уз путеве, као и да су шумски делови све мањи и да су због тога птице селице приморане да помере миграторне коридоре према Славонском броду.

Када се ради о пошумљавању, поздрављени су напори које у том погледу чини министар, али је скренута пажња на то да је пошумљавање у надлежности Министарства пољопривреде, шумарства и водопривреде. Постављено је питање у вези са активностима Комисије за праћење и надзор над реализацијом уговора о суфинансирању пројеката пошумљавања у 2018. години, будући да су шуме у надлежности Министарства пољопривреде шумарства и водопривреде, а да у извештају тог министарства пише да је реализовано свега 27% од планираног пошумљавања.

Постављено је питање када ће бити поново формирана Агенција за хемикалије, која је укинута 2012. године, посебно када се узме у обзир да је у реализцаији билатералног пројекта сарадње са Шведском „Управљање ризиком од хемикалија у Србији“ предвиђена активност као основ за обезбеђивање додатних финансијских средстава од стране Шведске агенције за развој и сарадњу (Sida). Ова Агенција је дала око три милиона евра за обуке запослених у Агенцији за хемикалије. На жалост пошто је ова агенција угашена, запослени су отишли из Министарства.

У дискусији је констатовано да је у Информацији наведено да се наставља са активностима у припреми Беле књиге за успостављање Зеленог фонда и Имплементационе агенције, и поставено је питање како ће успостављање те агенције изгледати у наредном буџету, будући да су сада у току припреме буџета за наредну годину, па је неопходно да се обезбеде довољна средства за њено функционисање, јер без правог Зеленог фонда нећемо моћи да суфинансирамо пројекте када добијемо средства од фондова Европске уније.

Када су у птању различити пројекти који се ондосе на третман отпадних вода, споменуто је решавање проблема Великог бачког канала, који постоји од 2006. године, као и питање шта се дешава са депонијом у Инђији, која је била у рангу регионалне по капацитету и изграђена је 80%, али није завршена након промене власти. Поново је скренута пажња на депонију код Старе Пазове, која се налази близу ауто-пута.

С обзиром на то да је у Информацији наведено да је настављено учешће у активностима у вези са израдом Програма економских реформи за период 2019-2021. године и да њима координира Министарство финансија, постављено је питање да ли ће Зелени фонд постати у правом смислу функционалан, а не да се користи само 30% прикупљених средстава за ову област.

Одбор је информисан о томе да ће Одбор за пољопривреду, шумарство и водопривреду у септембру одржати јавно слушање на тему: „Стање вода у Србији“, као и да ће на ово јавно слушање бити позвани и чланови Одбора за заштиту животне средине и Одбора за здравље и породицу.

Постављено је и питање да ли је обезбеђен довољан број инспектора, будући да је министар Горан Триван на претходној седници истакао да то представља један од кључних проблема.

У дискусији је, у име грађана општине Уб, указано на то да је прошле године, у јулу месецу, Министарство заштите животне средине обавестило Општину Уб о томе да је носиоцу пројекта фирми „Екотане“ донето решење које се односи на другу фазу, односно на одређивање обима и садржаја студије о процени утицаја на животну средину пројекта постројења за прераду опасног отпада. Поставља се питање шта се дешавало у првој фази пројекта и како је процес до те фазе стигао, а мишљење грађана општине Уб није уважено, иако закон предвиђа јавни увид. Затражено је објашњење како је могуће да се процес по питању потребне документације спроводи, да носилац пројекта изводи припрему на терену, а да грађани и руководство општине Уб о томе не знају ништа. Напоменуто је да се локација о којој се ради налази у месту густо насељеном претежно ромском популацијом, поред државног пута, као и да се ради о опасном отпаду, па руководство општине Уб не жели да грађани мисле да оно подржава овај пројекат о коме није било довољно информисано.

Председник Одбора Маја Гојковић истакла је да жели да се ојача улога Одбора у надзору над радом Министарства и да зато сматра да оваквим седницама треба да присуствује министар. Обавестила је Одбор о томе да је, пре него што је сазвала ову седницу Одбора, министру Тривану понудила да изабере који му од три предложена термина највише одговара како би могао да присуствје седници Одбора, па пошто није добила његов одговор, одредила је датум одржавања седнице. Осврнувши се на нормативну активност Министарства, констатовала је да у процедури Народне скупштине нема предлога закона којима се ова област регулише. С обзиром на то да је Нацрт закона о климатским променама завршен још 2017. године, а министар је на прошлој седници Одбора рекао да је обављена јавна расправа о овом нацрту закона, поставила је питање када ће се предлог овог закона наћи прво на седници Владе, а затим и у процедури Народне скупштине. Истакла је да сматра да Одбор треба да одржи јавно слушање о овом важном закону.

Напоменула је да се у поднетој Информацији не спомиње проблем рециклера, односно финансирања њихове делатности и да се тај проблем мора што пре решити у сарадњи са Министарством финансија и председником Владе Републике Србије. Информисала је присутне о томе да је обавила разговор са представницима Удружења рециклера Србије (20 оператера). Предала је секретару Министарства заштите животне средине Белешку са тог састанка. Указала је на то да ова индустрија тренутно запошљава око 16 000 људи, од чега око 6 000 људи чине сакупљачи секундарних сировина, који представљају најугроженију категорију становништва. На овај начин, они су уведени у систем, односно исплата се врши преко жиро-рачуна и имају здравствену заштиту. Истакла је да вишегодишња пракса непредвидиве политике плаћања рециклера доводи, између осталог, и до одустајања великих страних фирми да улажу у ову индустрију. Указала је на велики проблем који рециклерска индустрија има због неблаговременог плаћања за обављен посао, јер се задужују код банака и да тренутно дугују банкама око 30 милиона евра, а системи су им под хипотеком, што их доводи у озбиљан финансијски проблем који доводи у питање даље пословање. Највећи проблеми са којима се рециклери суочавају су: ретроактивно плаћање подстицаних средстава из републичког буџета, због чега су принуђени да се задужују код комерцијалних банака како би обезбедили средства за редовно пословање; опредељивање исте суме новца за поновну употребу и искоришћење отпада као секундарне сировине у републичком буџету из године у годину (2,19 милијардни динара), иако је та сума недовољна да покрије трошкове које су оператери имали при третирању отпада, без узимања у обзир колико је отпада третирано, као и колико је новца наплаћено од еколошке таксе и неузимање у обзир пројекције трошкова оператера за третирање отпада у претходној години приликом пројектовања буџета за наредну годину, како би се определило довољно средстава за потраживања оператера за третирани отпад у претходној години. Као горуће питање, истакнута је потреба исплате подстицајних средстава за већ третирани отпад у 2018. години, како би оператери могли да врате кредите банкама. Указано је на то да је да је министар заштите животне средине у априлу ове године поднео захтев за одобрење средстава Министарству финансија за исплату разлике која се дугује оператерима за 2018. годину. Као начин решавања овог проблема, рециклери су предложили да се дуговања подстицајних средстава за 2018. годину у износу 1,1 милијарди динара исплате из текуће буџетске резерве; да се, као начин исплате дуговања оператерима за 2018. годину, користе државне обвезнице, као што је то учињено за дуговања из 2012. године; да се, пре усвајања Закона о буџету Републике Србије за 2020. годину, уради пројекција већ прерађених количина отпада у 2019. години, како би буџет био пројектован у складу са потраживањима оператера за 2019. годину; да се повећа наплата еколошких такси, што би довело до суфицита у републичком буџету и обезбедило довољно новца да се оператерима исплате подстицајна средства; да се законом пропише који проценат од укупно наплаћених еколошких такси ће се трошити за финансирање пројеката у области животне средине. Указала је на то да рециклери могу да туже државу за неисплаћена средства за обављен посао, што још увек нису учинили.

У дискусији је постављено питање које се односи на опасну депонију у Зајачи, с обзиром на то да је министар Горан Триван на претходној седници рекао да ће бити раскинут уговор са досадашњим извођачем - докле се стигло и шта се планира даље и када ће радови бити настављени, будући да је санација започета још 2014. године.

Одговарајући на питања, Бранислав Атанасковић, секретар Министарства за заштиту животне средине, истакао је да се воде интензивни разговори са представницицма удружења рециклера, будући да њихов рад Министарсво за заштиту животне средине сматра изузетно важним, истичући као основни проблем недостатак финансијских средстава.

Бранислав Атанасковић рекао је да представници рециклера такође воде интензивне разговоре и са представницима Министарства финансија за одобрење додатних финансија из текуће буџетске резерве, која се по закону не одобрава у првој половини године, као и да Министарство заштите животне средине са Министарством финансија интезивно ради на проналажењу решења. С обзиром на то да тражена средства која се дугују рециклерима нису одобрена, она су пропорционално умањена како би им се бар део исплатио, а сада се ради на начину обезбеђивања исплате средстава која им се дугују, из текуће буџетске резерве.

Председник Одбора Маја Гојковић поставила је питање да ли постоји конкретан закључак Министарства заштите животне средине достављен Министарству финансија у ком су наведена средства која за ову намену треба обезбедити из текуће буџетске резерве.

Одговарајући на питање, Бранислав Атанацковић навео да је да формално-правно такав закључак није донет, с обзиром на то да се средства из текућих буџетских разрерви не одобравају на почетку буџетске године.

Подржао је предлог за одржавање јавног слушања на тему опадних вода у Србији. Истакао је да се на нацрту предлога Закона о климатским променама ради темељно као и да ће се он у скупштинској процедури наћи до краја године.

Лидија Радуловић је, у име организација окупљених у мрежу Зелена столицa, изразила захвалност на позиву на седницу Одбора и даљем укључивању у рад Одбора организација цивилног друштва. Поставила је питање када ће Нацрт закона о процени утицаја на животну средину и Нацрт закона о стратешкој процени утицаја на животну средину ући у скупштинку процедуру, као и да ли ће Директива о стаништима, која се тиче преговарачке позиције бити дата на увид јавности.

Истакнуто је да би дискусија била садржајнија да је седници присуствовао министар, остали државни секретари и помоћници министра.

Државни секретар Министарства Владимир Џамић извинио се у име министра због немогућности да присуствује седници Одбора, обавестивши Одбор да министар тренутно потписује уговор са представницима локалних самоуправа. Рекао је да су у току консултације са релевантним министарствима у вези са Нацртом закона о климатским променама, како би што пре ушао у процедуру, као и да је 24. априла 2019. године министар упутио званичан захтев Министарству финансија за одобравање средстава за рециклере из текуће буџетске резерве.

С обзиром на то да министар није присуствовао седници Одбора, договорено је да се Одбору у писаном облику доставе одговори на постављена питања у најкраћем року. Секретар министарства заштите животне средине рекао је да ће Министарство позвати представнике Општине Уб на састанак у вези са пројектом изградње постројења за прераду опасног отпада, о коме је било речи у дискусији.

У складу са чланом 44. став 6. Пословника Народне скупштине, председник Одбора Маја Гојковић образовала је Радну групу за представке поднете Одбору за заштиту животне средине, коју чине чланови Одбора: Снежана Богосављевић Бошковић, Нада Лазић и Александра Јевтић.

Председник Одбора Маја Гојковић указала је на потребу да Одбор има заменика председника Одбора спремног да преузме део обавеза, с обзиром на то да она, као председник Народне скупштине и председник Одбора за права детета, има много обавеза.

Пошто је, сагласно члану 229. Пословника Народне скупштине, Одбор размотрио Информацију о раду Министарства заштите животне средине за период фебруар, март и април 2019. године, на предлог председника Одбора, са 12 гласова за (једногласно), Одбор за заштиту животне средине одлучио је да Информацију прихвати, о чему је извештај поднео Народној скупштини.

Седница је завршена у 12,23 часова.

 СЕКРЕТАР ПРЕДСЕДНИК

 Милица Башић Маја Гојковић